Čepček, Martin, poslanec NR SR (2021-10-20):
Ďakujem pekne. Takže ja nebudem dlho, ale chcem k tomu niečo povedať. Ja som bol viac ako deväť rokov riaditeľom neštátneho školského zariadenia v centre voľného času, konkrétne cirkevného. Ja túto aktivitu podporujem plne a vysvetlím aj kvôli čomu. Lebo napríklad v meste Nitra, kde som bol riaditeľom, bolo tých centier voľného času a tých školských zariadení niekoľko, a keď som si porovnal len centrum voľného času naše a centrum voľného času mestské, my sme mali pred 5 rokmi o 250 detí viac, ako malo mestské, ale napriek tomu sme mali v rozpočte mínus 100-tisíc euro. Počujete dobre. To znamená, mali sme 250 detí navyše proti mestskému, ale v rozpočte nám chýbalo proti mestskému 100-tisíc. A to sú len údaje, o ktorých sme oficiálne vedeli. To, ako si mesto potom kadejakými dodatkami a kadečím iným dofinancovalo vlastné, o tom sme my vlastne nevedeli nič, lebo to sa dá. Ale toto bol, toto bola situácia, ktorú som zažil na vlastnej koži, a môžem vám povedať, že zamestnávať ľudí, teda mať s nimi podpísané zmluvy alebo dohody, a dozviete sa na začiatku roka, niekedy v marci, vo februári, že vám to finančne nevychádza, je dosť náročné hlavne to ustáť aj psychicky, ale aj, aj materiálne, fyzicky a... To znamená, s tými ľuďmi bolo potrebné vždy buď rozviazať pracovný pomer, ak bol na dobu neurčitú, odstupné alebo odchodné. Jednoducho ja tento návrh zákona chcem podporiť, lebo si myslím, že má význam, a toto nerovnomerné zaobchádzanie sme tu zažili niekoľko rokov a verte tomu, že vôbec to nebolo príjemné, riešiť tieto veci so samosprávou, žiadať o dofinancovanie, niekedy sa to podarilo, niekedy zase nie, ale tie deti a tí rodičia v tom centre, oni sa nepýtali, či sme od mesta peniaze dostali, alebo nie. Oni sa prihlásili, do 15. septembra museli prihlášku oficiálne vyplniť a oni očakávali od nás, že my tú aktivitu, na ktorú sa oni prihlásili, budeme prevádzkovať. To znamená, či to bol futbal, hokejbal alebo to bol, ja neviem, čokoľvek iné, ich vôbec nezaujímalo, že peniaze nemáte, ich zaujímalo to, že jeho dieťa má prihlášku vo vašom centre, a od vás očakáva výkon. To znamená, že teraz vidíte, aký je tam rozdiel. Očakávajú od vás výkon bez peňazí a zamestnanci tiež sú nespokojní, lebo ja poviem tak, ja som nastúpil v 2011. do zariadenia a osobné príplatky a všetky možné výhody, ktoré mali dovtedy, som musel pobrať. Ale, samozrejme, že aj sám sebe, a, samozrejme, že zamestnanci, keď im zoberiete príplatky, sú nespokojní, lebo to centrum voľného času, to nie je práca, že prídem ráno o ôsmej a odchádzam o druhej, ale niekedy prídem ráno a ťahám to do večera alebo niekedy prídem, ja neviem, o desiatej a ťahám to do siedmej večer, to je o tom, niekedy aj víkendy, soboty, nedele, lebo sa robia podujatia. To, že vám niekto povie, že to je školské zariadenie, to neznamená, že vy nerobíte v tom školskom zariadení, len to má inú náplň. My tie deti musíme zapájať. A tie centrá voľného času súkromné, cirkevné, ony robia takú istú činnosť ako mestské, úplne takú istú, koľkokrát aj kvalitnejšiu. Ja mám ale aj zopár otázok, ktoré sa chcem spýtať, lebo tých otázok bude možno aj viac, ale zatiaľ aspoň niektoré. Ako to budeme napríklad s čestným vyhlásením? Lebo doteraz bolo dieťa, napríklad ktoré malo trvalý pobyt v meste, v meste boli dve-tri centrá voľného času a teraz mesto si dalo podmienku, že ten normatív chce deliť na tri časti, alebo sa rozhodlo, že vlastnému dá a ostatným nedá. To znamená, vy ten krúžok alebo tú činnosť prevádzkovať musíte alebo by ste mali, keď už sa dieťa prihlásilo, ale môže sa stať, že nedostanete financie na to dieťa, lebo si ho nechá mestské. Alebo vám dajú jednu tretinu z toho, hoci tie náklady môžu byť ďaleko vyššie, lebo tam sa to odvíja od toho, akú činnosť prevádzkuje. Ak je to šport, vy musíte zaplatiť nejakého trénera, ale ak je to napríklad keramika, vy musíte platiť elektrinu, vy musíte mať pec, vy musíte mať materiál, ktorý musíte kupovať pravidelne. Takže to nie je úplne bez, bez nákladov. Takže to sa chcem spýtať, že či ten normatív sa bude potom deliť alebo každý dostane každý dostane plnú sumu. Ďalej čo ma zaujíma, sú obce, lebo obce po poslednej zmene zákona spravili obrovský problém centrám voľného času. Totižto obce s vami dohodli na sume 10 euro alebo neposlali nič, alebo poslali 20 a ešte chceli od vás, aby ste tri-štyrikrát do roka vypĺňali nejaký formulár a im hlásili, koľko detí tam chodí, či to dieťa vlastne chodí, alebo nechodí. To znamená, ja by som rád vedel, že či tie peniaze sa budú nejako centralizovať a potom sa budú posielať, alebo samostatné obce, s nimi sa bude podpisovať zmluva, lebo sa môže stať, že s obcou sa dohodnete na sume 60 euro na dieťa a s mestom sa dohodnete na 250 euro na dieťa. Toto je obrovský problém, hej. Vy v podstate by ste tie deti z obce ani nemuseli zobrať, keď sa to tak vezme, ale vy chcete, aby tie deti sa zapájali do tej činnosti. To znamená, tu je tiež otázka, že aký normatív, či tam bude nejaký jednotkový normatív, ktorý bude platiť pre všetky mestá a obce na Slovensku, alebo to bude fakt len vypočítané na základe podielových daní, lebo v každom meste to môže vychádzať inak. Ja poznám centrá, ktoré dostávali od svojho zriaďovateľa resp. od mesta 60 euro na dieťa, poznám, ktoré dostávali 350 euro na dieťa. A robili tú istú činnosť. To znamená, tých otázok je v tomto veľmi veľa. Čo sa týka tých 88 %, ja môžem povedať, že to nebolo 88 %, lebo ak som na začiatku povedal, keď si porovnáte, koľko dostávalo mestské a koľko sme dostávali, tak to je ďaleko viac ako 88 %, teda ďaleko menej ako 80 %, 88. My sme boli niekde na úrovni 40-50-60 % z toho, čo malo mestské, s tým, že ale vám nikto nezabezpečí ihrisko, pokiaľ si ho nepostavíte sami, vám nikto nezabezpečí telocvičňu, pokiaľ si ju nepostavíte sami alebo vám ju škola dobrovoľne, alebo nejakým spôsobom neprenajme, kdežto tam to mestské zariadenie väčšinou využívalo tie mestské inštitúcie, ale mesto si chcelo ešte aj zaplatiť za nájom telocvične, takže niekedy sa stávalo, že tie cirkevné a súkromné mali ďaleko vyššie náklady a ďaleko nižší príjem. No a to je asi tak všetko, čo som chcel povedať. Ak by pán predkladateľ mi vedel na toto odpovedať, budem rád. Samozrejme, že ja tento návrh zákona podporujem, tak ako som počul, ako je pripravený, ale sú tam, vychádzajú tam ešte aj ďalšie otázky na povrch. Niektoré som tu naznačil a možno by sa mohli niektoré dopracovať, lebo tá výška normatívu fakt to môže byť v každej obci iné a v každom meste úplne iné. A s tým čestným vyhlásením to by som tiež rád vedel. Ďakujem pekne.